title: 2004/96/KE: Direttiva tal-Kummissjoni 2004/96/KE tas- 27 ta' Settemrbu 2004 temenda d-Direttiva tal-Kunsill 76/769/KE fir-rigward ta' restrizzjonijiet fit-tqegħid fis-suq u fl-użu tan-nikil għall-muntaturi tat-titqib għall-fini tal-addattament tal-Anness I tiegħu mal-progress tekniku Test b'rilevanza għaż-ŻEE.

text:
               2.12.2008

               MT

               Il-Ġurnal Uffiċjali ta’ l-Unjoni Ewropea

               1

         DIRETTIVA TAL-KUMMISSJONI 2004/96/KE
   tas-27 ta' Settemrbu 2004
   temenda d-Direttiva tal-Kunsill 76/769/KE fir-rigward ta' restrizzjonijiet fit-tqegħid fis-suq u fl-użu tan-nikil għall-muntaturi tat-titqib għall-fini tal-addattament tal-Anness I tiegħu mal-progress tekniku
   (Test b'rilevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabilixxi l-Komunità Ewropea, u
   Wara li kkunsidrat id-Direttiva tal-Kunsill 76/769/KEE tas-27 ta' Lulju 1976 dwar l-approssimazzjoni tal-liġijiet, regolamenti u dispożizzjonijiet amministrattivi tal-Istati Membri li għandhom x’jaqsmu mar-restrizzjonijiet dwar il-marketing u l-użu ta’ ċerti sustanzi u preparazzjonijiet perikolużi (1), b'mod partikolari l-Artikolu 2a tagħħa,
   Billi:

               (1)

               Skont id-Direttiva 76/769/KE kif emendata mid-Direttiva 94/27/KE tal-Parlament Ewropew u tal-Kunsill (2), in-nikil u l-komposti tiegħu ma jistgħux jiġu użati f'ċertu muntaturi għat-titqib u ċerti prodotti oħra sakemm dawn ma jikkonformawx mar-rekwiżiti stipulati fid-Direttiva 76/769/KE.

               (2)

               Ir-riskju ta' sensibilizzazzjoni għan-nikil għall-bniedem minn muntaturi tat-titqib kien evalwat mill-ġdid permezz ta' valutazzjoni tar-riskji speċifika; il-valutazzjoni tar-riskji kkonkludiet illi limitu tal-migrazzjoni għal muntaturi tat-titqib huwa aktar addattat minn limitu tal-kontenut.

               (3)

               Ir-rata l-ġdida tal-ħelsien tan-nikil (limitu tal-migrazzjoni) għandha tkun aġġustata bil-fattur ta' multiplikazzjoni stipulat fl-EN 1811 sabiex jagħmel tajjeb għal varjazzjonijiejt bejn il-laboratorji u ineżattezzi fil-kejl. Il-Kumitat Ewropew għall-Istandardizzazzjoni (CEN) qed ikun mistieden sabiex b'mod partikolari jirrevedi EN 1811 fir-rigward tal-fattur tal-aġġustament u sabiex jipprepara standard rivedut bla fattur tal-aġġustament, jew b'fattur tal-aġġustament iżgħar, jekk ikun il-każ.

               (4)

               Il-valutazzjoni tar-riskji kienet riferita lill-Kumitat Xjentifiku dwar it-Tossiċità, l-Ekotossiċità u l-Ambjent (CSTEE) għal parir espert ieħor u l-CSTEE ikkonferma li limitu tal-migrazzjoni tan-nikil jista' jikkaġuna tnaqqis fir-riskji ta' sensibilizzazzjoni meta paragunat ma' limitu tal-kontenut tan-nikil.

               (5)

               Id-dispożizzjonijiet stipulati f'din id-Direttiva jikkunsidraw l-istat kurrenti ta' għarfien, xjenza u teknika.

               (6)

               Din id-Direttiva tapplika mingħajr preġudizzju għal-leġislazzjoni tal-Komunità li tistipula rekwiżiti minimi għall-protezzjoni tal-ħaddiema, b'mod partikolari d-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jinkoraġġixxu titjib fis-sigurtà u s-saħħa tal-ħaddiema fuq il-post tax-xogħol (3), u Direttiva 2004/37/KE tal-Parlament Ewropew u tal-Kunsill tad-29 t'April 2004 dwar il-protezzjoni tal-ħaddiema minn riskji relatati mal-esposizzjoni għall-karċinoġeni jew mutaġeni fuq il-post tax-xogħol (is-Sitt Direttiva individwali skont it-tifsira tal-Artikolu 16(1) tad-Direttiva 89/391/KEE) (4).

               (7)

               Il-miżuri stipulati f'din id-Direttiva huma skont l-opinjoni tal-Kumitat għall-addattament għall-progress tekniku tad-Direttivi dwar it-tneħħija ta' ostakoli tekniċi għall-kummerċ fis-sustanzi u taħlitiet perikolużi,

         ADOTTAT DIN ID-DIRETTIVA:
   Artikolu 1
   L-Anness I tad-Direttiva 76/769/KEE huwa emendat kif stipulat fl-Anness ta' din id-Direttiva.
   Artikolu 2
   1.   L-Istati Membri għandhom jadottaw u jippubblikaw, sa mhux aktar tard mill-1 ta' Awwissu 2005, il-liġijiet, ir-regolamenti u d-dispożizzjonijijet amministrattivi neċessarji sabiex jikkonformaw ruħhom ma' din id-Direttiva. Huma għandhom minnufih jikkomunikaw lill-Kummissjoni, it-test ta' dawn id-dispożizzjonijiet u tabulat korrelattiv bejn dawn id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mill-1 ta' Settembru 2005.
   Meta l-Istati Membri jadottaw dawn id-dispożizzjonijiet, għandhom jinkludu referenza għal din id-Direttiva jew ikunu akkompanjati minn referenza simili fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fis-settur li tkopri din id-Direttiva.
   Artikolu 3
   Din id-Direttiva tidħol fis-seħħ fl-għoxrin ġurnata wara dik tal-pubblikazzjoni tagħha fil-Ġurnal Uffiċjali ta' l-Unjoni Ewropea.
   Artikolu 4
   Din id-Direttiva hija indirizzata lill-Istati Membri.

      Magħmula fi Brussell, 27 ta' Settemrbu 2004.

            Għall-Kummissjoni

         Olli REHN

            Membru tal-Kummissjoni

      (1)  ĠU L 262, 27.9.1976, p. 201. Id-Direttiva kif emendata l-aħħar mid-Direttiva 2004/21/KE (ĠU L 57, 25.2.2004, p. 4).

      (2)  ĠU L 188, 22.7.1994, p. 1.

      (3)  ĠU L 183, 29.6.1989, p. 1. Id-Direttiva kif emendata mir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, 31.10.2003, p. 1).

      (4)  ĠU L 158, 30.4.2004, p. 50.

      ANNESS
      Fl-Anness I tad-Direttiva 76/769/KEE, fil-punt 28, Nikil, fil-punt 1tat-tieni kolonna qed jiġi mibdul b'dan li ġej:

                     “1.

                     Fil-muntaturi kollha li jiġu mdaħħla f'widnejn imtaqqba jew partijiet oħra mtaqqba tal-ġisem tal-bniedem sakemm ir-rata tal-ħelsien tan-nikil għal dawn il-muntaturi tkun anqas minn 0,2 μg/ċm2/ġimgħa (limitu tal-migrazzjoni);”


title: Direttiva 2010/41/UE tal-Parlament Ewropew u tal-Kunsill tas- 7 ta’ Lulju 2010 dwar l-applikazzjoni tal-prinċipju ta’ trattament ugwali bejn l-irġiel u n-nisa li jeżerċitaw attività li fiha jaħdmu għal rashom u li tħassar id-Direttiva tal-Kunsill 86/613/KEE

text:
               15.7.2010

               MT

               Il-Ġurnal Uffiċjali tal-Unjoni Ewropea

               L 180/1

         DIRETTIVA 2010/41/UE TAL-PARLAMENT EWROPEW U TAL-KUNSILL
   tas-7 ta’ Lulju 2010
   dwar l-applikazzjoni tal-prinċipju ta’ trattament ugwali bejn l-irġiel u n-nisa li jeżerċitaw attività li fiha jaħdmu għal rashom u li tħassar id-Direttiva tal-Kunsill 86/613/KEE
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 157(3) tiegħu,
   Wara li kkunsidraw il-proposta mill-Kummissjoni Europea,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skont il-proċedura leġislattiva ordinarja (2),
   Billi:

               (1)

               Id-Direttiva tal-Kunsill 86/613/KEE tal-11 ta’ Diċembru 1986 dwar l-applikazzjoni tal-prinċipju ta’ trattament ugwali bejn l-irġiel u n-nisa involuti f'attività, inkluża l-agrikoltura, b'kapaċità li fiha jaħdmu għal rashom, u dwar il-protezzjoni ta’ nisa li jaħdmu għal rashom waqt it-tqala u waqt li qed irabbu t-tfal (3), tiżgura l-applikazzjoni fl-Istati Membri tal-prinċipju ta’ trattament ugwali bejn l-irġiel u n-nisa li jeżerċitaw attività li fiha jaħdmu għal rashom, jew li qed jikkontribwixxu fl-eżerċizzju ta’ tali attività. F'dak li jirrigwarda persuni li jaħdmu għal rashom u l-konjuġi ta’ persuni li jaħdmu għal rashom, id-Direttiva 86/613/KEE ma kinitx effettiva ħafna u l-kamp ta’ applikazzjoni tagħha għandu jitqies mill-ġdid, minħabba li d-diskriminazzjoni fuq bażi ta’ sess u l-fastidju jseħħu wkoll f’oqsma barra mix-xogħol bis-salarju. Fl-interess taċ-ċarezza, id-Direttiva 86/613/KEE għandha tiġi sostitwita b'din id-Direttiva.

               (2)

               Fil-Komunikazzjoni tagħha, tal-1 ta’ Marzu 2006, intitolata “Pjan tar-rotta għall-ugwaljanza bejn in-nisa u l-irġiel”, il-Kummissjoni ħabbret li biex ittejjeb il-governanza għall-ugwaljanza bejn is-sessi, ser tirrivedi l-leġislazzjoni attwali tal-Unjoni dwar l-ugwaljanza bejn is-sessi li mhijiex inkluża fl-eżerċizzju ta’ tfassil mill-ġdid tal-2005 bil-għan li jkun hemm aġġornament, modernizzazzjoni u tfassil mill-ġdid fejn meħtieġ. Id-Direttiva 86/613/KEE ma kinitx inkluża fl-eżerċizzju ta’ tfassil mill-ġdid.

               (3)

               Fil-konklużjonijiet tiegħu tal-5 u tas-6 ta’ Diċembru 2007 dwar “Rwoli bilanċjati tan-nisa u l-irġiel għall-impjiegi, it-tkabbir u l-koeżjoni soċjali”, il-Kunsill appella lill-Kummissjoni biex tqis il-ħtieġa li tirrivedi, jekk ikun meħtieġ, id-Direttiva 86/613/KEE biex tissalvagwardja d-drittijiet relatati mal-maternità u paternità ta’ persuni li jaħdmu għal rashom u tal-konjuġi li jgħinuhom.

               (4)

               Il-Parlament Ewropew sejjaħ b’mod konsistenti lill-Kummissjoni biex tirrivedi d-Direttiva 86/613/KEE, b’mod partikolari biex tissaħħaħ il-protezzjoni tal-maternità ta’ nisa li jaħdmu għal rashom u biex tittejjeb il-qagħda tal-konjuġi ta’ persuni li jaħdmu għal rashom.

               (5)

               Il-Parlament Ewropew diġà ppreżenta l-pożizzjoni tiegħu dwar dawn il-materji fir-riżoluzzjoni tiegħu tal-21 ta’ Frar 1997 dwar is-sitwazzjoni tal-konjuġi ta’ għajnuna ta’ ħaddiema li jaħdmu għal rashom (4).

               (6)

               Fil-Komunikazzjoni tagħha tat-2 ta’ Lulju 2008 intitolata “Aġenda Soċjali Mġedda: Opportunitajiet, aċċess u solidarjetà fl-Ewropa tas-seklu 21”, il-Kummissjoni affermat il-ħtieġa li tieħu azzjoni dwar id-differenza bejn is-sessi fl-intraprendenza kif ukoll biex ittejjeb ir-rikonċiljazzjoni tal-ħajja privata ma' dik professjonali.

               (7)

               Diġà hemm għadd ta’ strumenti legali eżistenti għall-implimentazzjoni tal-prinċipju ta’ trattament ugwali li jkopru l-attivitajiet ta’ persuni li jaħdmu għal rashom, b’mod partikolari d-Direttiva tal-Kunsill 79/7/KEE tad-19 ta’ Diċembru 1978 dwar l-implimentazzjoni progressiva tal-prinċipju tat-trattament ugwali tal-irġiel u n-nisa fi kwistjonijiet ta’ sigurtà soċjali (5) u d-Direttiva 2006/54/KE tal-Parlament Ewropew u tal-Kunsill tal-5 ta’ Lulju 2006 dwar l-implimentazzjoni tal-prinċipju ta’ opportunitajiet indaqs u ta’ trattament ugwali tal-irġiel u n-nisa fi kwistjonijiet ta’ impjieg u xogħol (6). Din id-Direttiva għalhekk m'għandhiex tapplika għall-oqsma li diġà huma koperti minn direttivi oħra.

               (8)

               Din id-Direttiva hija mingħajr preġudizzju għas-setgħat tal-Istati Membri li jorganizzaw is-sistemi ta’ protezzjoni soċjali tagħhom. Il-kompetenza esklużiva tal-Istati Membri fir-rigward tal-organizzazzjoni tas-sistemi ta’ protezzjoni soċjali tagħhom, tinkludi, fost oħrajn, deċiżjonijiet dwar l-istabbiliment, il-finanzjament u l-ġestjoni ta’ tali sistemi u istituzzjonijiet relatati kif ukoll dwar is-sustanza u l-għoti ta’ benefiċċji, il-livell tal-kontribuzzjonijiet u l-kondizzjonijiet għall-aċċess.

               (9)

               Din id-Direttiva għandha tapplika għal persuni li jaħdmu għal rashom u l-konjuġi tagħhom jew, meta u safejn huma rikonoxxuti bil-liġi nazzjonali, il-life partners tagħhom, meta dawn, skont il-kondizzjonijiet stabbiliti bil-liġi nazzjonali, abitwalment jipparteċipaw fl-attivitajiet tan-negozju. Sabiex titjieb il-qagħda għal dawn il-konjuġi u, meta u safejn huma rikonoxxuti mil-liġi nazzjonali, għal-life partners ta’ persuni li jaħdmu għal rashom, ix-xogħol tagħhom għandu jiġi rikonoxxut.

               (10)

               Din id-Direttiva m'għandiex tapplika għal materji koperti minn Direttivi oħra li jimplimentaw il-prinċipju ta’ trattament ugwali bejn l-irġiel u n-nisa, partikolarment id-Direttiva tal-Kunsill 2004/113/KE tat-13 ta’ Diċembru 2004 li timplimenta l-prinċipju ta’ trattament ugwali bejn l-irġiel u n-nisa fl-aċċess għal u l-provvista ta’ merkanzija u servizzi (7). Fost oħrajn, l-Artikolu 5 tad-Direttiva 2004/113/KE dwar l-assigurazzjoni u servizzi finanzjarji relatati jibqa’ applikabbli.

               (11)

               Biex tkun evitata d-diskriminazzjoni fuq bażi ta’ sess, din id-Direttiva għandha tapplika kemm għad-diskriminazzjoni diretta kif ukoll għal dik indiretta. Il-fastidju u l-fastidju sesswali għandhom jitqiesu bħala diskriminazzjoni u għalhekk għandhom jiġu pprojbiti.

               (12)

               Din id-Direttiva għandha tapplika mingħajr preġudizzju għad-drittijiet u l-obbligi li ġejjin mill-istat konjugali jew tal-familja kif definiti fil-liġi nazzjonali.

               (13)

               Il-prinċipju ta’ trattament ugwali jkopri r-relazzjonijiet bejn il-persuni li jaħdmu għal rashom u partijiet terzi fl-ambitu ta’ din id-Direttiva, iżda mhux relazzjonijiet bejn persuna li taħdem għal rasha u l-konjuġi jew il-life partner tagħha.

               (14)

               Fil-qasam ta’ persuni li jaħdmu għal rashom, l-applikazzjoni tal-prinċipju ta’ trattament ugwali tfisser li m'għandu jkun hemm l-ebda diskriminazzjoni abbażi ta’ sess, pereżempju, b'rabta mal-istabbiliment, it-tagħmir jew l-estensjoni ta’ negozju jew il-varar jew l-estensjoni ta’ kwalunkwe forma oħra ta’ attività ta’ persuni li jaħdmu għal rashom.

               (15)

               L-Istati Membri jistgħu, taħt l-Artikolu 157(4) tat-Trattat dwar il-Funzjonament tal-Unjoni Ewropea, iżommu jew jadottaw miżuri li jipprevedu vantaġġi speċifiċi biex jagħmluha aktar faċli għas-sess li mhuwiex rappreżentat biżżejjed biex jipparteċipa f’attivitajiet ta’ persuni li jaħdmu għal rashom jew biex jevita jew jikkumpensa għal żvantaġġi fil-karrieri professjonali tagħhom. Fil-prinċipju, miżuri bħal azzjoni pożittiva mmirata biex tikseb l-ugwaljanza bejn is-sessi fil-prattika m'għandhomx jitqiesu li qed jiksru l-prinċipju legali ta’ trattament ugwali bejn l-irġiel u n-nisa.

               (16)

               Huwa meħtieġ li jiġi żgurat li l-kondizzjonijiet għall-istabbiliment ta’ kumpannija bejn il-konjuġi jew, meta u safejn huma rikonoxxuti mil-liġi nazzjonali, il-life partners, mhumiex aktar restrittivi mill-kondizzjonijiet għall-istabbiliment ta’ kumpannija ma' persuni oħrajn.

               (17)

               Bil-ħsieb tal-parteċipazzjoni tagħhom fl-attivitajiet tan-negozju tal-familja, il-konjuġi jew, meta u sa fejn huma rikonoxxuti bil-liġi nazzjonali, il-life partners ta’ persuni li jaħdmu għal rashom li għandhom aċċess għal sistema għall-protezzjoni soċjali, għandhom ikunu intitolati wkoll li jibbenefikaw minn protezzjoni soċjali. L-Istati Membri għandhom ikunu obbligati li jieħdu l-miżuri meħtieġa biex din il-protezzjoni soċjali tiġi organizzata f'konformità mal-liġi nazzjonali. B'mod partikolari, huma l-Istati Membri li jridu jiddeċiedu jekk din il-protezzjoni soċjali għandhiex tiġi implimentata fuq bażi obbligatorja jew volontarja. L-Istati Membri jistgħu jipprevedu li din il-protezzjoni soċjali tista’ tkun proporzjonali għall-parteċipazzjoni fl-attivitajiet tal-ħaddiem li jaħdem għal rasu u/jew il-livell ta’ kontribuzzjoni.

               (18)

               Il-vulnerabbiltà ekonomika u fiżika ta’ nisa tqal li jaħdmu għal rashom u ta’ konjuġi tqal u, meta u safejn huma rikonoxxuti bil-liġi nazzjonali, ta’ life partners tqal ta’ persuni li jaħdmu għal rashom, tirriżulta fil-ħtieġa tagħhom li jingħataw id-dritt tal-benefiċċji tal-maternità. L-Istati Membri jibqgħu kompetenti li jorganizzaw tali benefiċċji, inkluż l-istabbiliment tal-livell ta’ kontribuzzjonijiet u l-arranġamenti kollha li jikkonċernaw benefiċċji u ħlasijiet, bil-kondizzjoni li jiġu mħarsa r-rekwiżiti minimi ta’ din id-Direttiva. B'mod partikolari, huma jistgħu jiddeterminaw f'liema perijodu qabel u/jew wara t-twelid jingħata d-dritt għall-benefiċċji tal-maternità.

               (19)

               It-tul taż-żmien li matulu persuni li jaħdmu għal rashom ta’ sess femminili u l-konjuġi ta’ sess feminili jew, meta u sakemm din tkun rikonoxxuta mil-liġi nazzjonali l-life partner ta’ sess feminili, ta’ persuni li jaħdmu għal rashom, tingħata benefiċċji tal-maternità għandu jkun simili għat-tul tal-leave tal-maternità għal impjegati li huwa attwalment fis-seħħ fil-livell tal-Unjoni. F'każ li t-tul tal-leave tal-maternità mogħti lil impjegati jiġi modifikat fil-livell tal-Unjoni, il-Kummissjoni għandha tirrapporta lill-Parlament Ewropew u lill-Kunsill billi tagħmel valutazzjoni dwar jekk għandux jiġi modifikat it-tul tal-benefiċċji ta’ leave tal-maternità għal ħaddiema nisa li jaħdmu għal rashom u konjuġi ta’ sess feminili jew life partner tas-sess feminili msemmija fl-Artikolu 2.

               (20)

               Biex jittieħed kont tal-ispeċifiċitajiet ta’ attivitajiet ta’ persuni li jaħdmu għal rashom, nisa li jaħdmu għal rashom u l-konjuġi nisa jew, meta u safejn huma rikonoxxuti bil-liġi nazzjonali, il-life partners nisa, ta’ persuni li jaħdmu għal rashom għandhom jingħataw aċċess għal kwalunkwe servizz eżistenti li jipprovdi sostituzzjoni temporanja li jippermettilhom li jinterrompu l-attività tax-xogħol tagħhom minħabba t-tqala jew minħabba li qed irabbu t-tfal, jew għal kwalunkwe servizz soċjali nazzjonali eżistenti. L-aċċess għal dawk is-servizzi jista’ jkun alternattiva għal, jew parti mill-allowance tal-maternità.

               (21)

               Il-persuni li kienu suġġetti għal diskriminazzjoni fuq bażi ta’ sess għandu jkollhom mezzi xierqa ta’ protezzjoni legali. Biex tingħata protezzjoni aktar effettiva, assoċjazzjonijiet, organizzazzjonijiet u entitajiet legali oħra għandhom jingħataw is-setgħa li jinvolvu ruħhom fi proċedimenti, kif jiddeċiedu l-Istati Membri, jew f'isem jew b'appoġġ għal kull vittima, mingħajr preġudizzju għar-regoli nazzjonali ta’ proċedura dwar rappreżentazzjoni u difiża quddiem il-qrati.

               (22)

               Il-protezzjoni ta’ persuni li jaħdmu għal rashom u konjuġi ta’ persuni li jaħdmu għal rashom u, meta u safejn huma rikonoxxuti bil-liġi nazzjonali, il-life partners ta’ persuni li jaħdmu għal rashom, mid-diskriminazzjoni fuq bażi ta’ sess għandha tissaħħaħ bl-eżistenza ta’ korp jew korpi f'kull Stat Membru b'kompetenza li janalizzaw il-problemi involuti, jistudjaw soluzzjonijiet possibbli u jagħtu assistenza prattika lill-vittmi. Il-korp jew korpi jistgħu jkunu l-istess bħal dawk b’responsabbiltà fuq livell nazzjonali għall-implimentazzjoni tal-prinċipju tat-trattament ugwali.

               (23)

               Din id-Direttiva tistabbilixxi rekwiżiti minimi, u b'hekk tagħti lill-Istati Membri l-għażla li jintroduċu jew iżommu dispożizzjonijiet aktar favorevoli.

               (24)

               Ladarba l-għan ta’ din id-Direttiva, jiġifieri li jkun żgurat livell għoli komuni ta’ protezzjoni mid-diskriminazzjoni fl-Istati Membri kollha, ma jistax jinkiseb b'mod suffiċjenti mill-Istati Membri u jista’ jinkiseb aħjar fil-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jintlaħaq dak l-għan,

         ADOTTAW DIN ID-DIRETTIVA:
   Artikolu 1
   Suġġett
   1.   Din id-Direttiva tistabbilixxi qafas għall-attwazzjoni fl-Istati Membri l-prinċipju ta’ trattament ugwali bejn l-irġiel u n-nisa li jeżerċitaw attività li fiha jaħdmu għal rashom, jew li jikkontribwixxu għall-eżerċizzju ta’ tali attività, fir-rigward ta’ dawk l-aspetti li mhumiex koperti bid-Direttivi 2006/54/KE u 79/7/KEE.
   2.   L-implimentazzjoni tal-prinċipju ta’ trattament ugwali bejn l-irġiel u n-nisa fl-aċċess għal u l-provvista ta’ merkanzija u servizzi tibqa' koperta bid-Direttiva 2004/113/KE.
   Artikolu 2
   Kamp ta’ applikazzjoni
   Din id-Direttiva tkopri:

               (a)

               persuni li jaħdmu għal rashom, jiġifieri l-persuni kollha li jeżerċitaw attività bi qligħ għal rashom, skont il-kondizzjonijiet stabbiliti bil-liġi nazzjonali;

               (b)

               il-konjuġi ta’ persuni li jaħdmu għal rashom jew, meta u safejn huma rikonoxxuti bil-liġi nazzjonali, il-life partners ta’ persuni li jaħdmu għal rashom, li ma jkunux impjegati jew imsieħba fin-negozju, fejn huma abitwalment, skont il-kondizzjonijiet stabbiliti bil-liġi nazzjonali, jipparteċipaw fl-attivitajiet tal-persuna li taħdem għal rasha u jwettqu l-istess kompiti jew kompiti anċillari.

         Artikolu 3
   Definizzjonijiet
   Għall-finijiet ta’ din id-Direttiva, għandhom japplikaw id-definizzjonijiet li ġejjin:
   (a)   “diskriminazzjoni diretta”: fejn persuna waħda tiġi trattata b’mod inqas favorevoli minħabba raġunijiet ta’ sess milli hija, kienet jew tkun trattata persuna oħra f’sitwazzjoni komparabbli;
   (b)   “diskriminazzjoni indiretta”: fejn dispożizzjoni, kriterju jew prattika li jidhru newtrali jkunu jpoġġu lil persuni ta’ sess wieħed fi żvantaġġ partikolari meta mqabbla ma’ persuni tas-sess l-ieħor, sakemm dik id-dispożizzjoni, kriterju jew prattika mhumiex iġġustifikati oġġettivament minn għan leġittimu, u l-mezzi biex jintlaħaq dak l-għan huma adatti u meħtieġa;
   (c)   “fastidju”: fejn isseħħ imġiba mhix mixtieqa relatata mas-sess ta’ persuna bil-fini jew bl-effett ta’ vjolazzjoni tad-dinjità ta’ dik il-persuna, u li jinħoloq ambjent intimidanti, ostili, degradanti, umiljanti jew offensiv;
   (d)   “fastidju sesswali”: meta titwettaq kull forma ta’ mġiba verbali, mhux verbali jew fiżika mhux mixtieqa ta’ natura sesswali, bil-fini jew bl-effett ta’ vjolazzjoni tad-dinjità ta’ persuna, b’mod partikolari meta jinħoloq ambjent intimidanti, ostili, degradanti, umiljanti jew offensiv.
   Artikolu 4
   Prinċipju ta’ trattament ugwali
   1.   Il-prinċipju ta’ trattament ugwali jfisser li m'għandu jkun hemm assolutament l-ebda diskriminazzjoni fuq bażi ta’ sess fis-settur pubbliku u f'dak privat, kemm direttament kif ukoll indirettament, pereżempju fir-rigward tal-istabbiliment, it-tagħmir jew l-estensjoni ta’ negozju jew it-tnedija jew l-estensjoni ta’ kull forma oħra ta’ attività ta’ persuni li jaħdmu għal rashom.
   2.   Fl-oqsma koperti bil-paragrafu 1, il-fastidju u l-fastidju sesswali għandhom jitqiesu bħala diskriminazzjoni fuq bażi ta’ sess u għalhekk għandhom jiġu pprojbiti. Ir-rifjut ta’ jew is-sottomissjoni għal tali mġiba minn persuna ma jistgħux jintużaw bħala bażi għal deċiżjoni li tolqot lil dik il-persuna.
   3.   Fl-oqsma koperti bil-paragrafu 1, ordni li tiddiskrimina kontra persuni fuq bażi ta’ sess għandha titqies bħala diskriminazzjoni.
   Artkolu 5
   Azzjoni pożittiva
   L-Istati Membri jistgħu jżommu jew jadottaw miżuri fis-sens tal-Artikolu 157(4) tat-Trattat dwar il-Funzjonament tal-Unjoni Ewropea bil-ħsieb li tiġi żgurata ugwaljanza sħiħa fil-prattika bejn l-irġiel u n-nisa fil-ħajja tax-xogħol li tkun immirata, pereżempju, għall-promozzjoni ta’ inizjattivi tal-intraprenditorija fost in-nisa.
   Artikolu 6
   Stabbiliment ta’ kumpannija
   Mingħajr preġudizzju għall-kondizzjonijiet speċifiċi għal aċċess għal ċerti attivitajiet li japplikaw ugwalment għaż-żewġ sessi, l-Istati Membri għandhom jieħdu l-miżuri meħtieġa biex jiżguraw li l-kondizzjonijiet għall-istabbiliment ta’ kumpannija bejn il-konjuġi, jew bejn il-life partners meta u safejn huma rikonoxxuti bil-liġi nazzjonali, mhumiex aktar restrittivi mill-kondizzjonijiet għall-istabbiliment ta’ kumpannija bejn persuni oħra.
   Artikolu 7
   Protezzjoni soċjali
   1.   Meta teżisti sistema għall-protezzjoni soċjali ta’ persuni li jaħdmu għal rashom fi Stat Membru, dak l-Istat Membru għandu jieħu l-miżuri meħtieġa biex jiżgura li l-konjuġi u l-life partners msemmijin fl-Artikolu 2(b) jistgħu jibbenefikaw minn xi protezzjoni soċjali f'konformità mal-liġi nazzjonali.
   2.   L-Istati Membri jistgħu jiddeċiedu jekk il-protezzjoni soċjali msemmija fil-paragrafu 1 hijiex implimentat fuq bażi obbligatorja jew volontarja.
   Artikolu 8
   Benefiċċji tal-maternità
   1.   L-Istati Membri għandhom jieħdu l-miżuri meħtieġa biex jiżguraw li nisa li jaħdmu għal rashom u konjuġi u life partners nisa msemmijin fl-Artikolu 2 ikunu jistgħu, skont il-liġi nazzjonali, jingħataw allowance tal-maternità li tkun biżżejjed biex tippermettilhom li jinterrompu l-attività tax-xogħol tagħhom minħabba t-tqala jew minħabba l-maternità għal mhux inqas minn 14-il ġimgħa.
   2.   L-Istati Membri jistgħu jiddeċiedu jekk l-allowance tal-maternità msemmija fil-paragrafu 1 hijiex mogħtija fuq bażi obbligatorja jew volontarja.
   3.   L-allowance msemmija fil-paragrafu 1 għandha titqies li tkun biżżejjed jekk tiggarantixxi dħul għall-inqas ekwivalenti għal:

               (a)

               l-allowance li l-persuna kkonċernata tirċievi f’każ li tieqaf temporanjament mill-attivitajiet tagħha għal raġunijiet marbuta mal-istat ta’ saħħa tagħha u/jew;

               (b)

               it-telf medju ta’ dħul jew ta’ profitt fir-rigward ta’ perijodu preċedenti komparabbli, suġġett għal kwalunkwe limitu stabbilit bil-liġi nazzjonali u/jew;

               (c)

               kull allowance oħra relatata mal-familja stabbilita bil-liġi nazzjonali, suġġetta għal kwalunkwe limitu stabbilit bil-liġi nazzjonali.

         4.   L-Istati Membri għandhom jieħdu l-miżuri meħtieġa biex jiżguraw li nisa li jaħdmu għal rashom u konjuġi u life partners nisa msemmijin fl-Artikolu 2 ikollhom aċċess għal kwalunkwe servizz eżistenti li jipprovdi sostituzzjonijiet temporanji jew għal kwalunkwe servizz soċjali nazzjonali eżistenti. L-Istati Membri jistgħu jipprovdu li l-aċċess għal dawk is-servizzi jkun alternattiva għal jew parti mill-allowance msemmija fil-paragrafu 1 ta’ dan l-Artikolu.
   Artikolu 9
   Difiża tad-drittijiet
   1.   L-Istati Membri għandhom jiżguraw li proċedimenti ġudizzjarji jew amministrattivi, inkluż, fejn l-Istati Membri jqisu li jkun xieraq, proċeduri ta’ konċiljazzjoni, għall-infurzar tal-obbligi taħt din id-Direttiva huma disponibbli għall-persuni kollha li jqisu li ġarrbu xi telf jew ħsara minħabba li l-prinċipju ta’ trattament ugwali ma ġiex applikat għalihom, anke wara li ntemmet ir-relazzjoni li fiha d-diskriminazzjoni hija allegata li saret.
   2.   L-Istati Membri għandhom jiżguraw li assoċjazzjonijiet, organizzazzjonijiet jew entitajiet legali oħra li għandhom, f'konformità mal-kriterji stabbiliti bil-liġi nazzjonali tagħhom, interess leġittimu li jiżguraw li din id-Direttiva tiġi osservata, jistgħu jidħlu, f'isem jew b’appoġġ għal min jagħmel l-ilment, bl-approvazzjoni tiegħu jew tagħha, f’kull proċediment ġudizzjarju jew amministrattiv previst għall-infurzar tal-obbligi taħt din id-Direttiva.
   3.   Il-paragrafi 1 u 2 għandhom ikunu mingħajr preġudizzju għar-regoli nazzjonali dwar limiti ta’ żmien biex issir azzjoni relatata mal-prinċipju ta’ trattament ugwali.
   Artikolu 10
   Kumpens jew riparazzjoni
   L-Istati Membri għandhom jintroduċu tali miżuri fis-sistemi legali nazzjonali tagħhom li huma meħtieġa biex jiżguraw kumpens jew riparazzjoni reali u effettivi, kif l-Istati Membri hekk jiddeterminaw, għat-telf jew il-ħsara mġarrbin minn persuna minħabba diskriminazzjoni fuq bażi ta’ sess, b’mod li tali kumpens jew riparazzjoni tkun dissważivi u proporzjonati għat-telf jew il-ħsara mġarrbin. Tali kumpens jew riparazzjoni m'għandhomx ikunu limitati mill-iffissar ta’ limitu ogħla preċedenti.
   Artikolu 11
   Korpi ta’ ugwaljanza
   1.   L-Istati Membri għandhom jieħdu l-miżuri neċessarji biex jiżguraw li l-korp jew korpi maħtura skont l-Artikolu 20 tad-Direttiva 2006/54/KE jkunu wkoll kompetenti għall-promozzjoni, l-analiżi, il-monitoraġġ u l-appoġġ ta’ trattament ugwali tal-persuni kollha koperti minn din id-Direttiva mingħajr diskriminazzjoni fuq bażi ta’ sess.
   2.   L-Istati Membri għandhom jiżguraw li l-kompiti tal-korpi msemmijin fil-paragrafu 1 jinkludu:

               (a)

               l-għoti ta’ assistenza indipendenti lil vittmi ta’ diskriminazzjoni li jressqu l-ilmenti ta’ diskriminazzjoni tagħhom, mingħajr preġudizzju għad-drittijiet ta’ vittmi u assoċjazzjonijiet, organizzazzjonijiet u entitajiet legali oħra msemmijin fl-Artikolu 9(2);

               (b)

               it-twettiq ta’ stħarriġ indipendenti dwar id-diskriminazzjoni;

               (c)

               il-pubblikazzjoni ta’ rapporti indipendenti u l-għoti ta’ rakkomandazzjonijiet dwar kwalunkwe kwistjoni relatata ma’ tali diskriminazzjoni;

               (d)

               l-iskambju, fil-livell adatt, ta’ informazzjoni disponibbli mal-korpi korrispondenti Ewropej, bħall-Istitut Ewropew għall-Ugwaljanza bejn is-Sessi.

         Artikolu 12
   Integrazzjoni tal-ugwaljanza bejn is-sess
   L-Istati Membri għandhom jieħdu kont b'mod attiv tal-objettiv tal-ugwaljanza bejn l-irġiel u n-nisa meta jfasslu u jimplimentaw liġijiet, regolamenti, dispożizzjonijiet amministrattivi, linji politiċi u attivitajiet fl-oqsma msemmijin f'din id-Direttiva.
   Artikolu 13
   Disseminazzjoni ta’ informazzjoni
   L-Istati Membri għandhom jiżguraw li d-dispożizzjonijiet adottati skont din id-Direttiva, flimkien mad-dispożizzjonijiet rilevanti li huma diġà fis-seħħ, jinġiebu permezz tal-mezzi kollha adatti għall-attenzjoni tal-persuni kkonċernati fit-territorju kollu tagħhom.
   Artikolu 14
   Livell ta’ protezzjoni
   L-Istati Membri jistgħu jintroduċu jew iżommu dispożizzjonijiet li huma aktar favorevoli għall-protezzjoni tal-prinċipju ta’ trattament ugwali bejn l-irġiel u n-nisa minn dawk stabbiliti f’din id-Direttiva.
   L-implimentazzjoni ta’ din id-Direttiva m'għandha taħt l-ebda ċirkostanza tikkostitwixxi raġuni għal tnaqqis fil-livell ta’ protezzjoni mid-diskriminazzjoni diġà applikat mill-Istati Membri fl-oqsma koperti minn din id-Direttiva.
   Artikolu 15
   Rapporti
   1.   L-Istati Membri għandhom jikkomunikaw l-informazzjoni kollha disponibbli dwar l-applikazzjoni ta’ din id-Direttiva lill-Kummissjoni sal-5 ta’ Awwissu 2015.
   Il-Kummissjoni għandha tfassal rapport fil-qosor biex jiġi ppreżentat lill-Parlament Ewropew u lill-Kunsill mhux aktar tard mill-5 ta’ Awwissu 2016. Dak ir-rapport għandu jieħu kont ta’ kwalunkwe bidla legali li tikkonċerna t-tul ta’ żmien tal-leave tal-maternità għall-impjegati. Fejn ikun il-każ, dan ir-rapport għandu jkun akkumpanjat minn proposti biex tiġi emendata din id-Direttiva.
   2.   Ir-rapport tal-Kummissjoni għandu jieħu kont tal-opinjonijiet tal-partijiet interessati.
   Artikolu 16
   Implimentazzjoni
   1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva sa mhux aktar tard mill-5 ta’ Awwissu 2012. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
   Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
   2.   Fejn ikun ġustifikat minn diffikultajiet partikolari, l-Istati Membri jistgħu, jekk ikun meħtieġ, ikollhom perijodu addizzjonali ta’ sentejn sal-5 ta’ Awwissu 2014 sabiex jikkonformaw mal-Artikolu 7, u sabiex jikkonformaw mal-Artikolu 8 fir-rigward tal-konjuġi u l-life partners nisa msemmijin fl-Artikolu 2(b).
   3.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
   Artikolu 17
   Tħassir
   Id-Direttiva 86/613/KEE għandha titħassar b’effett mill-5 ta’ Awwissu 2012.
   Ir-referenzi magħmula għad-Direttiva mħassra għandhom jinftiehmu bħala referenzi magħmula għal din id-Direttiva.
   Article 18
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 19
   Destinatarji
   Din id-Direttiva hija indirizzata lill-Istati Membri.

      Magħmul fi Strasburgu, is-7 ta’ Lulju 2010

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 228, 22.9.2009, p. 107.

      (2)  Il-Pożizzjoni tal-Parlament Ewropew tas-6 ta' Mejju 2009 (għadha mhijiex ippubblikata fil-Ġurnal Uffiċjali), il-Pożizzjoni tal-Kunsill fl-ewwel qari tat-8 ta' Marzu 2010 (ĠU C 123 E, 12.5.2010, p. 5), il-Pożizzjoni tal-Parlament Ewropew tat-18 ta' Mejju 2010.

      (3)  ĠU L 359, 19.12.1986, p. 56.

      (4)  ĠU C 85, 17.3.1997, p. 186.

      (5)  ĠU L 6, 10.1.1979, p. 24.

      (6)  ĠU L 204, 26.7.2006, p. 23.

      (7)  ĠU L 373, 21.12.2004, p. 37.


title: Id-Direttiva tal-Kunsill tat-18 ta’ Ġunju 1987 dwar l-aċċettazzjoni għall-iskopijiet ta’ tgħammir ta’ bhejjem ta’ l-ifrat tar-refgħa ta’ razza pura

text:
Avviż Legali Importanti

|

31987L0328

Official Journal L 167 , 26/06/1987 P. 0054 - 0055 Finnish special edition: Chapter 3 Volume 23 P. 0208  Swedish special edition: Chapter 3 Volume 23 P. 0208

		Id-Direttiva tal-Kunsilltat-18 ta’ Ġunju 1987dwar l-aċċettazzjoni għall-iskopijiet ta’ tgħammir ta’ bhejjem ta’ l-ifrat tar-refgħa ta’ razza pura(87/328/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jwaqqaf il-Komunità Ekonomika Ewropea,Wara li kkunsidra d-Direttiva 77/504/KEE ta’ l-25 ta’ Lulju 1977 dwar il-bhejjem ta’ l-ifrat ta’ razza pura għar-refgħa [1], kif l-aħħar emendata bir-Regolament KEE Nru 3768/85 [2] u b’mod partikolari l-Artikolu 3 tagħha,Wara li kkunsidra l-proposta mill-Kummissjoni,Billi d-Direttiva 77/504/KEE kienet maħsuba biex bil-mod il-mod tilliberalizza l-kummerċ intra-Komunitarju f’bhejjem ta’ l-ifrat ta’ razza pura għar-refgħa; billi, għal dan il-għan, armonizzazzjoni addizzjonali fir-rigward ta’ l-aċċettazzjoni ta’ bhejjem bħal dawn u s-semen tagħhom għall-iskopijiet tat-tagħmmir hija meħtieġa;Billi, f’dan ir-rigward, huwa meħtieġ li jiġi evitat li dispożizzjonijiet nazzjonali li għandhom x’jaqsmu ma’ l-aċċettazzjoni għalskopijiet tat-tagħmmir ta’ bhejjem ta’ razza pura ta’ l-ifrat tar-refgħa u s-semen tagħhom jikkostitwixxu projbizzjoni, restrizzjoni jew impediment għal-kummerċ intra-Komunitarju kemm fil-każ ta’ servizz naturali inkella ta’ inseminazzjoni artifiċjali;Billi m’għandu jkun hemm ebda projbizzjoni, restrizzjoni jew impediment fuq bhejjem ta’ l-ifrat ta’ razza pura ta’ sess feminili għall-iskopijiet tat-tagħmmir;Billi l-inseminazzjoni artifiċjali tikkostitwixxi teknika importanti biex jiżdied l-użu ta’ l-aħjar barrin tar-refgħa u, b’hekk biex tittejjeb l-ispeċi ta’ l-ifrat; billi meta dan isir, madankollu, kwalunkwe ħsara fis-saħħa tar-razza għandu tiġi evitata, b’mod partikolari fir-rigward ta’ tal-barrin tar-refgħa, li għandu jkollhom il-garanziji kollha dwar il-valur ġenetiku tagħhom u tal-ħelsien tagħhom minn difetti ereditarji;Billi huwa meħtieġ li ssir distinzjoni bejn aċċettazzjoni għal inseminazzjoni artifiċjali ta’ barrin ta’ razza pura u s-semen tagħhom li jkunu għaddew mit-testijiet uffiċjali kollha preskritti għar-razza tagħhom fi Stat Membru u l-aċċettazzjoni ta’ barrin u s-semen tagħhom aċċettati biss għall-skopjiet ta’ ttestjar;Billi huwa utli li titwaqqaf proċedura biex issolvi, b’mod partikolari, diffikultajiet li jistgħu jinqalgħu fl-istima tar-riżultati tat-testijiet;Billi d-dispożizzjoni li semen għandu jiġi minn ċentri uffiċjalment approvati responsabbli għall-inseminazzjoni artifiċjali tista’ tipprovdi l-garanziji meħtieġa biex jinkiseb l-għan mixtieq;Billi huw mixtieq li barrin ta’ razza pura u s-semen tagħhom ikunu identifikati skond il-gruppi tad-demm jew b’xi metodi approprjati oħra;Billi huwa utli li wieħed jipprovdi għall-ħatra ta’ ċerti korpi biex jikkollaboraw fl-armonizzazzjoni tal-metodi ta’ l-ittestjar u ta’ l-istima tar-riżultati;Billi fid-dawl ta’ kondizzjonijiet partikolari li bħalissa jeżistu fi Spanja u l-Portugall huwa meħtieġ li jkun hemm provediment għal dewmien iktar fl-implimentazzjoni ta’ din id-Direttiva,ADDOTTA DIN ID-DIRETTIVA:Artikolu 1L-Istati Membri għandhom jiżguraw li, mingħajr preġudizzju għal regoli dwar is-saħħa tal-bhejjem, m’hemm ebda projbizzjoni, restrizzjoni jew impediment fuq l-aċċettazzjoni ta’ bhejjem ta’ l-ifrat nisa għall-iskopijiet tat-tagħmmir u l-aċċettazzjoni ta’ barrin ta’ razza pura għal servizz naturali.Artikolu 21. A Stat Membru la jista’ jipprojbixxi, la jirrestrinġi u lanqas jimpedixxi:- l-aċċettazzjoni għall-ittestjar uffiċjali ta’ barrin ta’ razza pura jew l-użu tas-semen tagħhom fil-limiti tal-kwantitajiet meħtieġa għal organizzazzjonijiet jew assoċjazzjonijiet approvati biex jesegwixxu testijiet uffiċjali bħal dawn,- l-aċċettazzjoni għall-inseminazzjoni artifiċjali fit-territorju tiegħu ta’ barrin ta’ razza pura jew l-użu tas-semen tagħhom meta dawk il-barrin kienu aċċettati għal inseminazzjoni artifiċjali fi Stat Membru fuq il-bażi ta’ testijiet esegwiti skond id-Deċiżjoni 86/130/KEE [3].2. Billi l-implimentazzjoni ta’ dawn id-dispożizzjonijiet aktarx jikkaġunaw tilwim, b’mod partikolari dwar l-interpretazzjoni tat-testijiet, l-operaturi għandu jkollhom id-dritt li jitolbu għal opinjoni ta’ espert.Fid-dawl ta’ l-opinjoni ta’ l-espert, miżuri jistgħu jkunu addottati wara talba ta’ Stat Membru skond il-proċedura preskritta fl-Artikolu 8 tad-Direttiva 77/504/KEE.3. Ir-regoli ġenerali biex jiġi implimentat il-paragrafu 2 għandhom jiġu adottati skond il-proċedura spjegata fl-Artikolu 8 tad-Direttiva 77/504/KEE.Artikolu 3L-Istati Membri għandhom jiżguraw li l-użu ta’ barrin ta’ razza pura u s-semen tagħhom imsemmija fl-Artikolu 2 ikun suġġett għal identifikazzjoni tal-barrin konċernati permezz ta’analiżi tal-grupp tad-demm jew ta’ xi metodu approprjat ieħor adottat skond il-proċedura ta’ l-Artikolu 8 tad-Direttiva 77/504/KEE.Artikolu 4L-Istati Membri għandhom jiżguraw li, għall-kummerċ intra-Komunitarju, is-semen imsemmi fl-Artikolu 2 jinġabar, jiġI ttrattat u jinħażen f’ċentru ta’ l-inseminazzjoni artifiċjali uffiċjalment approvat.Artikolu 5Il-Kunsill waqt li jaġixxi b’maġġoranza kwalifikata fuq proposta mill-Kummissjoni, għandu jinnomina ċentru wieħed jew iktar ta’ referenza bħala responsabbli għall-kollaborazzjoni fl-armonizzazzjoni tal-metodi ta’ l-ittestjar u ta’ l-istima tar-riżultati.Artikolu 6L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sal-1 ta’ Jannar 1989. Huma għadhom jgħarrfu mill-ewwel lill-Kummissjoni b’dan.B’danakollu r-Renju ta’ Spanja u r-Repubblika tal-Portugall għandu jkollhom perjodu addizzjonali ta’ żmien ta’ tliet snin biex fih jikkonformaw ma’ din id-Direttiva.Artikolu 7Din id-Direttiva qed tiġi indirizzata lill-Istati Membri.Magħmula fil-Lussemburgu, fit-18 ta’ Ġunju 1987.Għall-KunsillIl-PresidentP. De Keersmaeker[1] ĠU L 206, tat-12.8.1977, p. 8.[2] ĠU L 362, tal-31.12.1985, p. 8.[3] ĠU L 101, tas-17.4.1986, p. 37.--------------------------------------------------


title: 2006/137/KE Direttiva tal-Parlament Ewropew u tal-Kunsill tat- 18 ta' Diċembru 2006 li temenda d-Direttiva 2006 /87/KE li tistabbilixxi r-rekwiżiti tekniċi għall-bastimenti ta' passaġġi ta' l-ilma interni

text:
               30.12.2006

               MT

               Il-Ġurnal Uffiċjali ta’ l-Unjoni Ewropea

               261

         DIRETTIVA TAL-PARLAMENT EWROPEW U TAL-KUNSILL
   tat-18 ta' Diċembru 2006
   li temenda d-Direttiva 2006 /87/KE li tistabbilixxi r-rekwiżiti tekniċi għall-bastimenti ta' passaġġi ta' l-ilma interni
   (2006/137/KE)
   IL-PARLAMENT EWROPEW U L-KUNSILL TA' L-UNJONI EWROPEA
   Wara li kkunsidraw it-Trattat li jistabbilixxi l-Kommunità Ewropea, u b'mod partikolari Artikolu 71(1) tiegħu,
   Wara li kkunsidraw il-proposta tal-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew,
   Wara li kkonsultaw lill-Kumitat tar-Reġjuni,
   Waqt li jaġixxu skond il-proċedura stabbilita fl-Artikolu 251 tat-Trattat (1),
   Billi:

               (1)

               Id-Direttiva 2006/87/KE (2) tistabbilixxi l-kundizzjonijiet armonizzati għall-ħruġ ta' ċertifikati tekniċi għall-bastimenti ta' passaġġi ta' l-ilma interni fuq in-netwerk kollu tal-passaġġi ta' l-ilma interni tal-Komunità.

               (2)

               Ir-rekwiżiti tekniċi li jinsabu fl-Annessi tad-Direttiva 2006/87/KE fil-biċċa l-kbira jiġbru fihom id-dispożizzjonijiet stabbiliti fir-Regolament dwar l-Ispezzjoni tal-Bastimenti fuq ir-Renu, fil-verżjoni approvata fl-2004 mill-istati membri tal-Kummissjoni Ċentrali għan-Navigazzjoni fuq ir-Renu (CCNR). Il-kundizzjonijiet u r-rekwiżiti tekniċi applikabbli għall-ħruġ ta' ċertifikati ta' navigazzjoni interna taħt Artikolu 22 tal-Konvenzjoni Riveduta għan-Navigazzjoni fuq ir-Renu huma aġġornati perjodikament u huma rikonoxxuti li jirriflettu l-iżviluppi tekniċi attwali.

               (3)

               Biex il-kompetizzjoni ma tiġix imxekkla u biex ma jkunx hemm livelli differenti ta' sigurtà, b'mod speċifiku fl-interess li tkun promossa l-armonizzazzjoni fuq livell Ewropew, huwa xieraq li jiġu adottati rekwiżiti tekniċi ekwivalenti għan-netwerk kollu tal-passaġġi ta' l-ilma interni tal-Komunità, u li wara jiġu aġġornati regolarment biex tinżamm dik l-ekwivalenza.

               (4)

               Id-Direttiva 2006/87/KE tawtorizza lill-Kummissjoni biex taddatta dawk ir-rekwiżiti tekniċi fid-dawl tal-progress tekniku u ta' l-iżviluppi li jirriżultaw mix-xogħol ta' organizzazzjonijet oħra internazzjonali, b'mod partikolari dawk tas-CCNR.

               (5)

               Dawk l-emendi jeħtieġ li jiġu implimentati mill-aktar fis possibbi biex jiġi assigurat li r-rekwiżiti tekniċi neċessarji għall-ħruġ taċ-ċertifikat Komunitarju ta' navigazzjoni interna jagħtu livell ta' sigurtà ekwivalenti għal dak meħtieġ għall-ħruġ taċ-ċertifikat imsemmi fl-Artikolu 22 tal-Konvenzjoni Riveduta għan-Navigazzjoni fuq ir-Renu.

               (6)

               Il-miżuri neċessarji għall-implimentazzjoni tad-Direttiva 2006/87/KE għandhom ikunu adottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (3).

               (7)

               B'mod partikolari, għandhom jiġu konferiti fuq il-Kummissjoni setgħat sabiex tistabbilixxi l-kondizzjonijiet li taħthom ir-rekwiżiti tekniċi u l-proċeduri amministrattivi mniżżla fl-Annessi għad-Direttiva 2006/87/KE jistgħu jiġu emendati. Peress li dawn il-miżuri huma ta' ambitu ġenerali u huma maħsuba biex jemendaw elementi mhux essenzjali tad-Direttiva 2006/87/KE, dawn għandom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.

               (8)

               Għal raġunijiet ta' effiċjenza, il-limiti ta' żmien normalment applikabbli għall-proċedura regolatorja bi skrutinju għandhom jitnaqqsu għall-adozzjoni ta' tali miżuri li jemendaw l-Annessi għad-Direttiva 2006/87/KE.

               (9)

               Għal raġunijiet ta' urġenza, jeħtieġ li tkun applikata l-proċedura ta' urġenza prevista fl-Artikolu 5a(6), tad-Deċiżjoni tal-Kunsill 1999/468/KE għall-adozzjoni ta' kwalunkwe emenda għall-Annessi għad-Direttiva 2006/87/KE biex jitqiesu l-progress tekniku u l-iżviluppi relatati li joħorġu mix-xogħol ta' organizzazzjonijiet oħra internazzjonali, b'mod partikolari tas-CCNR, kif ukoll għall-adozzjoni ta' rekwiżiti ta' natura temporanja.

               (10)

               Id-Direttiva 2006/87/KE għandha għalhekk tiġi emendata f'dan is-sens,

         ADOTTAW DIN ID-DIRETTIVA:
   Artikolu 1
   Id-Direttiva 2006/87/KE għandha tiġi emendata kif ġej:

               1)

               Il-paragrafi li ġejjin għandhom jiżdiedu ma' l-Artikolu 19:
               “3.   Fejn issir referenza għal dan il-paragrafu, għandhom japplikaw l-Artikolu 5(a)(1) sa (4) u (5)(b) u l-Artikolu 7 tad-Deċiżjoni 1999/468/KE, filwaqt li jitqiesu d-dispożizzjonijiet ta' Artikolu 8 ta' l-istess Deċiżjoni.
               Il-limiti ta' żmien previsti fl-Artikolu 5(a)(3 c), (4) (b) u (4) (e), tad-Deċiżjoni 1999/468/KE għandhom jiġu stabbiliti għal wieħed u għoxrin jum, ħmistax-il jum u xahar rispettivament.
               4.   Fejn issir referenza għal dan il-paragrafu, għandhom japplikaw l-Artikolu 5a(1), (2) (4) u (6) u l-Artikolu 7 tad-Deċiżjoni 1999/468/KE, filwaqt li jitqiesu d-dispożizzjonijiet ta' l-Artikolu 8 ta' l-istess Deċiżjoni.”

               2)

               L-Artikolu 20 għandu jiġi sostitwit b'dan li ġej:
               “Artikolu 20
               Addattament ta' l-Annessi u r-rakkomandazzjonjijiet dwar iċ-ċertifikati proviżorji
               1.   L-emendi kollha neċessarji għall-addattament ta' l-Annessi għal din id-Direttiva għall-progress tekniku jew għall-izviluppi f'dan il-qasam li joħorġu mix-xogħlijiet ta' organizzazzjonijiet internazzjonali oħra, b'mod partikolari mill-Kummissjoni Ċentrali għan-Navigazzjoni fuq ir-Renu (CCNR), biex ikun żgurat li ż-żewġ ċertifikati msemmija fl-Artikolu 3(1)(a) jinħarġu fuq il-bażi ta' rekwiżiti tekniċi li jiggarantixxu livell ekwivalenti ta' sigurtà, jew biex jitqiesu l-każijiet msemmija fl-Artikolu 5, għandhom jiġu adottati skond il-proċedura regolatorja bi skrutinju msemmija fl-Artikolu 19(3). Għal raġunijiet imperattivi ta' urġenza, il-Kummissjoni tista' tapplika l-proċedura ta' urġenza imsemmija fl-Artikolu 19(4).
               Dawn l-emendi għandhom isiru mill-aktar fis possibbli biex jiġi żgurat li r-rekwiżiti tekniċi għall-ħruġ taċ-ċertifikat Komunitarju ta' navigazzjoni interna rikonoxxut għan-navigazzjoni fuq ir-Renu jagħtu livell ta' sigurtà ekwivalenti għal dak rikjest għall-ħruġ taċ-ċertifikat imsemmi fl-Artikolu 22 tal-Konvenzjoni Riveduta għan-Navigazzjoni fuq ir-Renu.
               2.   Minkejja l-paragrafu 1, il-Kummissjoni għandha tadotta l-approvazzjonijiet imsemmija fl-Artikolu 5(2) skond il-proċedura msemmija fl-Artikolu 19(2).
               3.   Il-Kummissjoni għandha tiddeċiedi dwar ir-rakkomandazzjonijiet mill-Kumitat fuq il-ħruġ taċ-ċertifikati Komunitarji għall-bastimenti ta' navigazzjoni interna proviżorji skond l-Annness II, Artikolu 2.19.”

               3)

               L-Anness II għandu jiġi emendat kif ġej:

                           1)

                           L-Artikolu 1.06 għandu jiġi sostitwit b'dan li ġej:
                           “1.06
                           Rekwiżiti temporanji
                           Ir-rekwiżiti temporanji maħsuba biex jemendaw elementi mhux essenzjali ta' din id-Direttiva, billi jissupplimentawha, jistgħu jiġu adottati skond il-proċedura regolatorja bi skrutinju msemmija fl-Artikolu 19(4) ta' din id-Direttiva, meta dan ikun urġentement neċessarju, għall-għanijiet ta' addattament għall-progress tekniku tat-trasport fil-passaġġi ta' l-ilma interni, biex ikunu permessi derogi mid-dispożizzjonijiet ta' din id-Direttiva, jew biex ikunu permessi testijiet. Dawn ir-rekwiżiti għandhom jiġu ppubblikati u għandhom ikunu validi għal mhux aktar minn tliet snin. Għandhom jidħlu fis-seħħ simultanjament u jiġu abrogati taħt l-istess kondizzjonijiet fl-Istati Membri kollha.”

                           2)

                           L-Artikolu 10.03a(5) għandu jiġi sostitwit b'dan li ġej:
                           “5.   Is-sistemi li jitfgħu kwantità anqas ta' ilma għandu jkollhom approvazzjoni tat-tip skond ir-riżoluzzjoni A 800(19) ta' l-IMO jew standard ieħor rikonoxxut. Tali rikonoxximenti, meta maħsuba biex jemendaw elementi mhux essenzjali ta' din id-Direttiva, għandhom ikunu adottati skond il-proċedura regolatorja bi skrutinju msemmija fl-Artikolu 19(3) ta' din id-Direttiva. L-approvazzjoni tat-tip għandha titwettaq minn soċjetà ta' klassifikazzjonji approvata jew minn istituzzjoni ta' l-ittestjar akkreditata. L-istituzzjoni ta' l-ittestjar akkreditata għandha tissodisfa l-istandard Ewropew għar-rekwiżiti ġenerali għall-kompetenza ta' laboratorji għall-ittestjar u għall-kalibrar (EN ISO/CEI 17025: 2000).”

                           3)

                           L-Artikolu 10.03b(1) għandu jiġi sostitwit b'dan li ġej:
                           “1.   Aġenti għat-tifi tan-nar
                           Għall-protezzjoni ta' l-ambjent fil-kmamar tal-magni, fil-kmamar tal-bojlers u fil-kmamar tal-pompi, l-aġenti għat-tifi tan-nar li ġejjin jistgħu jintużaw f'sisemi għat-tifi tan-nar installati b'mod permanenti:

                                       (a)

                                       CO2 (Dijossidu tal-karbonju)

                                       (b)

                                       HFC 227 ea (Heptaflworpropan);

                                       (ċ)

                                       IG 541 (52 % azotu, 40 % argon, 8 % dijossidu tal-karbonju).

                                 Il-permess li jintużaw aġenti oħra għat-tifi tan-nar, meta tali permess huwa maħsub biex jemenda elementi mhux essenzjali ta' din id-Direttiva, għandu jingħata skond il-proċedura regolatorja bi skrutinju msemmija fl-Artikolu 19(3) ta' din id-Direttiva.”

         Artikolu 2
   1.   L-Istati Membri li għandhom passaġġi ta' l-ilma interni bħal dawn imsemmija fl-Artikolu 1(1) tad-Direttiva 2006/87/KE, għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma' din id-Direttiva b'effett minn tat-30 ta' Diċembru 2006. Huma għandhom jinfurmaw lill-Kummissjoni b'dan minnufih.
   Meta l-Istati Membri jadottaw dawn il-miżuri, dawn għandu jkollhom referenza għal din id-Direttiva jew għandhom ikunu akkompanjati minn tali referenza meta jiġu ippubblikati uffiċjalment. Il-metodi għall-għamla ta' din ir-referenza għandhom ikunu stabbiliti mill-Istati Membri.
   2.   L-Istati Membri għandhom jinnotifikaw lill-Kummissjoni bit-test tad-dispożizzjonijiet ewlenin tal-liġi nazzjonali, li huma jadottaw fil-qasam kopert minn din id-Direttiva. Il-Kummissjoni għandha tinforma b'dan lill-Istati Membri l-oħra.
   Artikolu 3
   Din id-Direttiva għandu tidħol fis-seħħ fl-għoxrin jum wara l-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   Artikolu 4
   Din id-Direttiva hija indirizzata lill-Istati Membri li għandhom passaġġi ta' l-ilma interni kif imsemmija fl-Artikolu 1 tad-Direttiva 2006/87/KE.

      Magħmula fi Brussell, tat-18 ta' Diċembru 2006

            Għall-Parlament Ewropew

            Il-President

         J. BORRELL FONTELLES

            Għall-Kunsill

            Il-President

         J.-E. ENESTAM

      (1)  Opinjoni tal-Parlament Ewropew tat-30 ta' Novembru 2006 (għadha mhijiex ippubblikata fil-Ġurnal Uffiċjali) u Deċiżjoni tal-Kunsill tat-18 ta' Diċembru 2006.

      (2)  Ara paġna 1 ta' dan il-Ġurnal Uffiċjali.

      (3)  ĠU L 184, 17.7.1999, p. 23. Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p.11).


title: Direttiva tal-Kummissjoni 2011/30/UE tas- 7 ta’ Marzu 2011 li temenda d-Direttiva tal-Kunsill 91/414/KEE biex tinkludi l-ossidu tal-fenbutatin bħala sustanza attiva u li temenda d-Deċiżjoni tal-Kummissjoni 2008/934/KE  Test b’relevanza għaż-ŻEE

text:
               8.3.2011

               MT

               Il-Ġurnal Uffiċjali tal-Unjoni Ewropea

               L 61/14

         DIRETTIVA TAL-KUMMISSJONI 2011/30/UE
   tas-7 ta’ Marzu 2011
   li temenda d-Direttiva tal-Kunsill 91/414/KEE biex tinkludi l-ossidu tal-fenbutatin bħala sustanza attiva u li temenda d-Deċiżjoni tal-Kummissjoni 2008/934/KE
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(1) tagħha,
   Billi:

               (1)

               Ir-Regolamenti tal-Kummissjoni (KE) Nri 451/2000 (2) u (KE) Nru 1490/2002 (3) jistipulaw regoli dettaljati għall-implimentazzjoni tat-tielet stadju tal-programm ta’ xogħol imsemmi fl-Artikolu 8(2) tad-Direttiva tal-Kunsill 91/414/KEE u jistabbilixxu lista ta’ sustanzi attivi li għandhom jiġu vvalutati, bl-għan tal-inklużjoni possibbli tagħhom fl-Anness I mad-Direttiva 91/414/KEE. Dik il-lista tinkludi l-ossidu tal-fenbutatin.

               (2)

               Skont l-Artikolu 11e tar-Regolament (KE) Nru 1490/2002, in-notifikant irtira l-appoġġ tiegħu għall-inklużjoni ta’ dik is-sustanza attiva fl-Anness I mad-Direttiva 91/414/KEE fi żmien xahrejn mill-wasla tal-abbozz tar-rapport ta’ valutazzjoni. Konsegwentement, id-Deċiżjoni tal-Kummissjoni 2008/934/KE tal-5 ta’ Diċembru 2008 dwar in-noninklużjoni ta’ ċerti sustanzi attivi fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom dawn is-sustanzi (4) kienet adottata għan-noninklużjoni tal-ossidu tal-fenbutatin.

               (3)

               Skont l-Artikolu 6(2) tad-Direttiva 91/414/KEE n-notifikant oriġinali (minn hawn ’il quddiem “l-applikant”) ressaq applikazzjoni ġdida li titlob l-applikazzjoni tal-proċedura aċċellerata prevista fl-Artikoli 14 sa 19 tar-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (5).

               (4)

               L-applikazzjoni tressqet lill-Belġju, li kien inħatar bħala l-Istat Membru relatur permezz tar-Regolament (KE) Nru 451/2000. Il-perjodu ta’ żmien għall-proċedura aċċellerata ġie rispettat. L-ispeċifikazzjoni tas-sustanza attiva u l-użi sostnuti huma l-istess bħal dawk li kienu s-suġġett tad-Deċiżjoni 2008/934/KE. Dik l-applikazzjoni hija konformi wkoll mal-bqija tar-rekwiżiti proċedurali u sostanzjali tal-Artikolu 15 tar-Regolament (KE) Nru 33/2008.

               (5)

               Il-Belġju vvaluta d-dejta addizzjonali mibgħuta mill-applikant u ħejja rapport addizzjonali. Bagħat dan ir-rapport lill-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) u lill-Kummissjoni fl-1 ta’ Diċembru 2009. L-Awtorità kkomunikat ir-rapport addizzjonali lill-Istati Membri l-oħra u lill-applikant għall-kummenti u bagħtet il-kummenti li kienu waslulha lill-Kummissjoni. B’konformità mal-Artikolu 20(1) tar-Regolament (KE) Nru 33/2008 u fuq talba tal-Kummissjoni, l-Awtorità ppreżentat il-konklużjoni tagħha dwar l-ossidu tal-fenbutatin lill-Kummissjoni fit-23 ta’ Awwissu 2010 (6). L-abbozz tar-rapport ta’ valutazzjoni, ir-rapport addizzjonali u l-konklużjoni tal-Awtorità ġew riveduti mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali, u ġew iffinalizzati fit-28 ta’ Jannar 2011 fil-format tar-rapport ta’ reviżjoni tal-Kummissjoni għall-ossidu tal-fenbutatin.

               (6)

               Ħareġ ċar mid-diversi eżamijiet li saru, li l-prodotti għall-ħarsien tal-pjanti li fihom l-ossidu tal-fenbutatin jista’ jkun mistenni li jissodisfaw, b’mod ġenerali, ir-rekwiżiti stipulati fl-Artikolu 5(1)(a) u (b) tad-Direttiva 91/414/KEE, b’mod partikolari dwar l-użi tagħhom li ġew eżaminati u mniżżla fid-dettall fir-rapport ta’ reviżjoni tal-Kummissjoni. Għaldaqstant, huwa xieraq li l-ossidu tal-fenbutatin jiġi inkluż fl-Anness I biex jiġi zgurat li fl-Istati Membri kollha jkunu jistgħu jingħataw l-awtorizzazzjonijiet tal-prodotti għall-ħarsien tal-pjanti li fihom din is-sustanza attiva skont id-dispożizzjonijiet ta’ dik id-Direttiva.

               (7)

               Bla ħsara għal dik il-konklużjoni, huwa xieraq li jinkiseb aktar tagħrif dwar ċerti punti speċifiċi. L-Artikolu 6(1) tad-Direttiva 91/414/KE jistipula li l-inklużjoni ta’ sustanza fl-Anness I tista’ tkun suġġetta għal xi kundizzjonijiet. Għaldaqstant, huwa xieraq li l-applikant jintalab jissottometti tagħrif addizzjonali li jikkonferma r-riżultati tal-valutazzjoni tar-riskju, abbażi tal-għarfien xjentifiku l-iktar reċenti; fir-rigward tal-impurità rilevanti bis[idrossibis(2-metil-2-fenilpropil)tin]ossidu (SD 31723). Dak it-tagħrif għandu jkun relatat mal-punti li ġejjin: il-potenzjal ġenotossikoloġiku, ir-rilevanza ekotossikoloġika, kif ukoll l-ispettri, l-istabbiltà waqt il-ħażna tal-impurità u l-metodi tal-analiżi fil-prodotti għall-ħarsien tal-pjanti.

               (8)

               Għandu jitħalla jgħaddi perjodu raġonevoli qabel ma sustanza attiva tiġi inkluża fl-Anness I, sabiex l-Istati Membri u l-partijiet interessati jkunu jistgħu jippreparaw irwieħhom biex jissodisfaw ir-rekwiżiti l-ġodda li se jirriżultaw mill-inklużjoni.

               (9)

               Mingħajr ħsara għall-obbligi stipulati fid-Direttiva 91/414/KEE, bħala konsegwenza tal-inklużjoni ta’ sustanza attiva fl-Anness I, l-Istati Membri għandhom jingħataw perjodu ta’ sitt xhur wara l-inklużjoni biex jirrevedu l-awtorizzazzjonijiet eżistenti ta’ prodotti għall-ħarsien tal-pjanti li fihom l-ossidu tal-fenbutatin biex jaċċertaw li r-rekwiżiti stipulati fid-Direttiva 91/414/KEE, b’mod partikolari fl-Artikolu 13 tagħha u l-kondizzjonijiet rilevanti stipulati fl-Anness I, jiġu ssodisfati. L-Istati Membri għandhom ivarjaw, ibiddlu jew jirtiraw, kif ikun meħtieġ, l-awtorizzazzjonijiet eżistenti, skont id-dispożizzjonijiet tad-Direttiva 91/414/KEE. B’deroga mill-iskadenza msemmija hawn fuq, għandu jiġi pprovdut perjodu itwal għas-sottomissjoni u l-valutazzjoni tal-fajl sħiħ tal-Anness III ta’ kull prodott għall-protezzjoni tal-pjanti għal kull użu maħsub skont il-prinċipji uniformi stabbiliti fid-Direttiva 91/414/KEE.

               (10)

               L-esperjenza miksuba minn inklużjonijiet preċedenti fl-Anness I tad-Direttiva 91/414/KEE ta’ sustanzi attivi vvalutati fil-qafas tar-Regolament tal-Kummissjoni (KEE) Nru 3600/92 tal-11 ta’ Diċembru 1992 li jistabbilixxi r-regoli dettaljati għall-implimentazzjoni tal-ewwel stadju tal-programm ta’ xogħol imsemmi fl-Artikolu 8(2) tad-Direttiva tal-Kunsill 91/414/KEE li jittratta dwar it-tqegħid fis-suq ta’ prodotti għall-protezzjoni tal-pjanti (7) wriet li jistgħu jinħolqu diffikultajiet fl-interpretazzjoni tad-dmirjiet tad-detenturi tal-awtorizzazzjonijiet eżistenti b’rabta mal-aċċess għad-dejta. Għalhekk, sabiex jiġu evitati iktar diffikultajiet, jidher li huwa meħtieġ li l-obbligi tal-Istati Membri jiġu ċċarati, speċjalment l-obbligu li jivverifikaw li d-detentur ta’ awtorizzazzjoni juri li għandu aċċess għal fajl li jissodisfa r-rekwiżiti tal-Anness II ma’ dik id-Direttiva. Madankollu, din il-kjarifika ma timponi l-ebda obbligu ġdid fuq l-Istati Membri jew fuq id-detenturi tal-awtorizzazzjonijiet, meta mqabbla mad-Direttivi li ġew adottati sa issa li jemendaw l-Anness I.

               (11)

               Għaldaqstant, huwa xieraq li d-Direttiva 91/414/KEE tiġi emendata skont dan.

               (12)

               Id-Deċiżjoni 2008/934/KE tistipula n-noninklużjoni tal-ossidu tal-fenbutatin u l-irtirar tal-awtorizzazzjonijiet għall-prodotti għall-protezzjoni tal-pjanti li fihom dik is-sustanza sal-31 ta’ Diċembru 2011. Hemm bżonn li titħassar il-linja li tikkonċerna l-ossidu tal-fenbutatin fl-Anness ma’ dik id-Deċiżjoni.

               (13)

               Huwa għalhekk xieraq li d-Deċiżjoni 2008/934/KE tiġi emendata skont dan.

               (14)

               Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DIRETTIVA:
   Artikolu 1
   L-Anness I mad-Direttiva 91/414/KEE huwa emendat kif stipulat fl-Anness ta’ din id-Direttiva.
   Artikolu 2
   Il-linja li tikkonċerna l-ossidu tal-fenbutatin fl-Anness mad-Deċiżjoni 2008/934/KE għandha titħassar.
   Artikolu 3
   L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mit-30 ta’ Novembru 2011. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Huma għandhom japplikaw dawn id-dispożizzjonijiet mill-1 ta’ Diċembru 2011.
   Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn din ir-referenza fil-ħin tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
   Artikolu 4
   1.   L-Istati Membri għandhom, b’konformità mad-Direttiva 91/414/KEE u fejn hu meħtieġ, jemendaw jew jirtiraw awtorizzazzjonijiet eżistenti għall-prodotti għall-ħarsien tal-pjanti li fihom l-ossidu tal-fenbutatin bħala sustanza attiva sat-30 ta’ Novembru 2011.
   Sa dik id-data huma għandhom b’mod partikolari jivverifikaw li l-kundizzjonijiet fl-Anness I ma’ dik id-Direttiva li jikkonċernaw l-ossidu tal-fenbutatin, bl-eċċezzjoni ta’ dawk identifikati fil-parti B tal-annotazzjoni li tikkonċerna dik is-sustanza attiva, u li d-detentur tal-awtorizzazzjoni jkollu f’idejh fajl li jissodisfa r-rekwiżiti tal-Anness II ma’ dik id-Direttiva, jew ikollu aċċess għal dan il-fajl, skont il-kundizzjonijiet tal-Artikolu 13 ta’ dik id-Direttiva.
   2.   B’deroga mill-paragrafu 1, għal kull prodott awtorizzat għall-ħarsien tal-pjanti li fih l-ossidu tal-fenbutatin bħala l-unika sustanza attiva jew inkella bħala waħda minn bosta sustanzi attivi li għandhom ikunu lkoll elenkati fl-Anness I tad-Direttiva 91/414/KEE sa mhux aktar tard mill-31 ta’ Mejju 2011, l-Istati Membri għandhom jerġgħu jivvalutaw il-prodott skont il-prinċipji uniformi stipulati fl-Anness VI mad-Direttiva 91/414/KEE, fuq il-bażi ta’ fajl li jissodisfa r-rekwiżiti tal-Anness III ma’ dik id-Direttiva u billi titqies il-parti B tal-annotazzjoni fl-Anness I ma’ dik id-Direttiva li tikkonċerna l-ossidu tal-fenbutatin. Fuq il-bażi ta’ dik il-valutazzjoni, huma għandhom jistabbilixxu jekk il-prodott jissodisfax il-kundizzjonijiet stabbiliti fl-Artikolu 4(1)(b), (c), (d) u (e) tad-Direttiva 91/414/KEE.
   Wara li dan jiġi ddeterminat, l-Istati Membri għandhom:

               (a)

               fil-każ ta’ prodott li jkun fih l-ossidu tal-fenbutatin bħala l-unika sustanza attiva, fejn ikun meħtieġ, jemendaw jew jirtiraw l-awtorizzazzjoni sa mhux aktar tard mill-31 ta’ Mejju 2015; jew

               (b)

               fil-każ ta’ prodott li jkun fih l-ossidu tal-fenbutatin bħala waħda minn bosta sustanzi attivi, fejn meħtieġ, għandhom jemendaw jew jirtiraw l-awtorizzazzjoni sal-31 ta’ Mejju 2015 jew sad-data ffissata għal tali emenda jew irtirar fid-Direttiva jew Direttivi rispettivi li tkun/ikunu żiedet/żiedu s-sustanza jew is-sustanzi rilevanti fl-Anness I mad-Direttiva 91/414/KEE, skont liema waħda tkun l-iktar reċenti.

         Artikolu 5
   Din id-Direttiva għandha tidħol fis-seħħ fl-1 ta’ Ġunju 2011.
   Artikolu 6
   Din id-Direttiva hija indirizzata lill-Istati Membri.

      Magħmul fi Brussell, is-7 ta’ Marzu 2011.

            Għall-Kummissjoni

            Il-President

         José Manuel BARROSO

      (1)  ĠU L 230, 19.8.1991, p. 1.

      (2)  ĠU L 55, 29.2.2000, p. 25.

      (3)  ĠU L 224, 21.8.2002, p. 23.

      (4)  ĠU L 333, 11.12.2008, p. 11.

      (5)  ĠU L 15, 18.1.2008, p. 5.

      (6)  L-Awtorità Ewropea dwar is-Sigurtà fl-Ikel; Conclusion on the peer review of the pesticide risk assessment of the active substance fenbutatin oxide. EFSA Journal 2010; 8(9):1711. [73 pp.]. doi:10.2903/j.efsa.2010.1711. Disponibbli onlajn: www.efsa.europa.eu

      (7)  ĠU L 366, 15.12.1992, p. 10.

      ANNESS
      L-annotazzjoni li ġejja għandha tiġi miżjuda fl-aħħar tat-tabella tal-Anness I tad-Direttiva 91/414/KEE:

                     Nru

                     Isem Komuni, Numri ta’ Identifikazzjoni

                     Isem tal-IUPAC

                     Purità (1)

                     Dħul fis-seħħ

                     Skadenza tal-inklużjoni

                     Dispożizzjonijiet speċifiċi

                     “338

                     Ossidu tal-Fenbutatin
                     Nru tal-CAS: 13356-08-6

                     Nru tas-CIPAC: 359

                     bis[tris(2-metil-2-fenilpropil)-tin]ossidu

                     ≥ 970 g/kg
                     Impuritajiet:
                     bis[idrossibis(2-metil-2-fenilpropil)tin]ossidu (SD 31723): mhux iktar minn 3 g/kg

                     L-1 ta’ Ġunju 2011

                     Il-31 ta’ Mejju 2021

                     PARTI A
                     L-użi bħala akariċida fis-serer biss jistgħu jkunu awtorizzati.
                     PARTI B
                     Għall-implimentazzjoni tal-prinċipji uniformi tal-Anness VI, il-konklużjonijiet tar-rapport ta’ reviżjoni dwar l-ossidu tal-fenbutatin, u b'modpartikolari l-Appendiċi I u II tiegħu, kif iffinalizzat fil-Kumitat Permanenti dwar il-Katina Alimentari u s-Saħħa tal-Annimali fit-28 ta’ Jannar 2011 għandhom jiġu kkunsidrati.
                     F’din il-valutazzjoni ġenerali l-Istati Membri għandhom joqogħdu partikolarment attenti għal dan li ġej:

                                 —

                                 l-ispeċifikazzjoni teknika tal-kontenut tal-impurità,

                                 —

                                 il-livelli ta’ residwi f'varjetajiet ta’ tadam żgħir (cherry tomatoes),

                                 —

                                 is-sigurtà tal-operatur. Il-kundizzjonijiet tal-użu għandhom jippreskrivu l-użu ta’ tagħmir protettiv personali adegwat, fejn ikun neċessarju;

                                 —

                                 ir-riskju għall-organiżmi akkwatiċi.

                           Il-kundizzjonijiet tal-awtorizzazzjoni għandhom jinkludu miżuri li jtaffu r-riskju, fejn xieraq.
                     L-Istati Membri kkonċernati għandhom jitolbu li jintbagħat tagħrif li jikkonferma r-riżultati tal-valutazzjoni tar-riskju, fuq il-bażi tal-għarfien xjentifiku l-iktar reċenti, fir-rigward tal-impurità SD 31723. Dak it-tagħrif għandu jkun relatat mal-punti li ġejjin:

                                 (a)

                                 il-potenzjal ġenotossikoloġiku;

                                 (b)

                                 ir-rilevanza ekotossikoloġika;

                                 (c)

                                 l-ispettri, l-istabbiltà waqt il-ħażna u l-metodi ta’ analiżi fil-formolazzjoni.

                           L-Istati Membri kkonċernati għandhom jiżguraw li l-applikant jibgħat dan it-tagħrif ta’ konferma lill-Kummissjoni sal-31 ta’ Mejju 2013.”

         (1)  Jinsabu aktar dettalji dwar l-identità u l-ispeċifikazzjoni tas-sustanza attiva fir-rapport ta’ reviżjoni.


title: Direttiva tal-Kummissjoni 2004/112/KE tat- 13 ta' Diċembru 2004 li tadatta għall-progress tekniku lid-Direttiva tal-Kunsill 95/50/KE dwar proċeduri uniformi għal verifiki fuq it-trasport ta' merkanzija perikoluża bit-triq

text:
68                  MT                  Il-Ġurnal Uffiċjali ta’ l-Unjoni Ewropea       17.12.2008

32004L0112

14.12.2004                        IL-ĠURNAL UFFIĊJALI TA’ L-UNJONI EWROPEA                L 367/23

                          DIRETTIVA TAL-KUMMISSJONI 2004/112/KE

                                            tat-13 ta' Diċembru 2004

      li tadatta għall-progress tekniku lid-Direttiva tal-Kunsill 95/50/KE dwar proċeduri
             uniformi għal verifiki fuq it-trasport ta' merkanzija perikoluża bit-triq

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi il-Komunità Ewropea,

Wara li kkunsidrat id-Direttiva tal-Kunsill 95/50/KE tas-6 ta’ Ottubru 1995 dwar proċeduri
uniformi għal verifiki fuq it-trasport ta' merkanzija perikoluża bit-triq1, kif emendata l-aħħar
mid-Direttiva 2001/26/KE2 u b’mod partikolari l-Artikolu 9a tagħha,

Billi:

(1)      Id-Direttiva tal-Kunsill 94/55/KE tal-21 ta’ Novembru 1994 dwar l-approssimazzjoni
         tal-liġijiet tal-Istati Membri f’dak li għandu x’jaqsam mat-trasport ta’ merkanzija
         perikoluża bit-triq3 stabbilixxiet regoli uniformi għat-trasport ta’ merkanzija
         perikoluża fil-Komunità.

(2)      L-Annessi għad-Direttiva tal-Kunsill 95/50/KE huma relatati mal-Annessi għad-
         Direttiva 94/55/KE. L-addattament għall-progress xjentifiku u tekniku tal-Annessi
         għad-Direttiva 94/55/KE jista’ jkollu effett fuq l-Annessi għad-Direttiva 95/50/KE.

(3)      Sabiex tingħata kunsiderazzjoni lid-Direttiva tal-Kummissjoni 2003/28/KE tas-
         7 ta’ April 2003 li taddatta għar-raba’ darba għall-progress tekniku d-Direttiva tal-
         Kunsill 94/55/KE dwar l-approssimazzjoni tal-liġijiet tal-Istati Membri fir-rigward tat-
         trasport ta’ merkanzija perikoluża bit-triq4, għandhom jiġu emendati l-Annessi għad-
         Direttiva 95/50/KE.

(4)      Il-miżuri li hemm provediment għalihom f' din id-Direttiva huma skont l-opinjoni tal-
         Kumitat fuq it-trasport ta’ merkanzija perikoluża mwaqqaf permezz tad-
         Direttiva 94/55/KE,

1
          ĠU L 249, 17.10.1995, p.35.
2
          ĠU L 168, 23.6.2001, p. 23.
3
          ĠU L 319, 12.12.1994, p. 7.
4
          ĠU L 90, 8.4.2003, p. 45.
 ---pagebreak--- 17.12.2008       MT             Il-Ġurnal Uffiċjali ta’ l-Unjoni Ewropea                     69

ADOTTAT DIN ID-DIRETTIVA:

                                             Artikolu 1

Id-Direttiva 95/50/KE qed tiġi emendata kif ġej:

L-Annessi I, II u III qed jiġu sostitwiti mill-Annessi I, II u III għal din id-Direttiva.

                                             Artikolu 2

1.       L-Istati Membru għandhom idaħħlu fis-seħħ il-liġijiet, ir-regolamenti u d-
         dispożizzjonijiet amministrattivi neċessjarji biex jikkonformaw ma' din id-Direttiva
         sa mhux aktar tard minn sena wara l-pubblikazzjoni tagħha. Għandhom
         jikkomunikaw minnufih lill-Kummissjoni t-test ta’ dawk id-dispożizzjonijiet u
         tabella tal-korrelazzjoni bejn dawn id-dispożizzjonijiet u din id-Direttiva.

         Meta l-Istati Membri jaddottaw dawn id-dispożizzjonijiet, għandhom ikun fihom
         referenza għal din id-Direttiva jew jiġu akkompanjati minn referenza bħal din fl-
         okkażżjoni tal-pubblikazzjoni uffiċjali tagħhom. L-Istati Membri għandhom
         jiddeterminaw kif se ssir it-tali referenza.

2.       L-Istati Membri għandhom jikkomunikaw lill-Kummissjoni t-test tad-
         dispożizzjonijiet prinċipali tal-liġi nazzjonali li jaddottaw fil-qasam kopert minn din
         id-Direttiva.

                                             Artikolu 3

Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-
Ġurnal Uffiċjali tal-Unjoni Ewropea.

                                             Artikolu 4

Din id-Direttiva hija indirizzata lill-Istati Membri.

Magħmul fi Brussell, 13 ta' Diċembru 2004.

                                                Għall-Kummissjoni
                                                Jacques BARROT
                                                Membru tal-Kummissjoni
 ---pagebreak--- 70                          MT                   Il-Ġurnal Uffiċjali ta’ l-Unjoni Ewropea                               17.12.2008

                                                               ANNESS I
                                                        LISTA TA’ VERIFIKA
1. Post tal-verifika …………………………………………………………….                                      2.Data ………………              3.Ħin ….……………

4. Marka nazzjonali u n-numru tar-reġistrazzjoni tal-vettura       ……………………………………………………………………
5. Marka nazzjonali u n-numru tar-reġistrazzjoni tat-              ………………………………………………………………….
                trejler/semitrejler
6. Impriża li qed twettaq it-trasport/indirizz                     ……………………………………………………………………….
7. Sewwieq/ assistant tas-sewwieq                                  ……………………………………………………………………….
                                           5                       ……………………………………………………………………….
8. Konsenjatur, indirizz, post tat-tagħbija ´6
                                        5 6
9. Destinatarju, indirizz, post tal-ħatt ´                         ……………………………………………………………………….
10. Kwantità totali ta’ merkanzija perikoluża għal kull unità      ……………………………………………………………………….
tat-trasport
11. ADR 1.1.3.6 kwantità li biha nqabeż il-limitut                       □ iva          □ le
12. Mod tat-trasport                                                     □ volum        □ pakkett                   □ tank
Dokumenti abbord
13. Dokument tat-trasport                                                □              □ vjolazzjoni stabbilita    □             mhux
                                                                         ispezzjonat                                applikabbli
14. Istruzzjonijiet bil-miktub                                           □              □ vjolazzjoni stabbilita    □             mhux
                                                                         ispezzjonat                                applikabbli
15. Ftehim bilaterali/multilaterali/ awtorizzazzjoni nazzjonali          □              □ vjolazzjoni stabbilita    □             mhux
                                                                         ispezzjonat                                applikabbli
16. Ċertifikat tal-approvazzjoni għall-vetturi                           □              □ vjolazzjoni stabbilita    □             mhux
                                                                         ispezzjonat                                applikabbli
17. Ċertifikat tat-taħriġ tas-sewwieq                                    □              □ vjolazzjoni stabbilita    □             mhux
                                                                         ispezzjonat                                applikabbli

Operazzjoni tat-trasport

18. Merkanzija awtorizzati għat-trasport
                                                                         □              □ vjolazzjoni stabbilita    □             mhux
                                                                         ispezzjonat                                applikabbli

19. Vetturi awtorizzatti għall-merkanzija li qed tinġarr
                                                                         □              □ vjolazzjoni stabbilita    □             mhux
                                                                         ispezzjonat                                applikabbli
20. Dispożizzjonijiet relatati mal-mod tat-trasport (volum,                                                         □
pakkett, tank)
                                                                         □              □ vjolazzjoni stabbilita                  mhux
                                                                         ispezzjonat                                applikabbli

21. Projbizzjoni ta’ tagħbijiet imħallta
                                                                         □              □ vjolazzjoni stabbilita    □             mhux
                                                                         ispezzjonat                                applikabbli

22. Tagħbija, irbit tat-tagħbija u tqandil 7
                                                                         □              □ vjolazzjoni stabbilita    □             mhux
                                                                         ispezzjonat                                applikabbli

23. Likiġ tal-merkanzija jew ħsara lill-pakkett 7
                                                                         □              □ vjolazzjoni stabbilita    □             mhux
                                                                         ispezzjonat                                applikabbli

24. Marka tal-pakkett NU/ marka tat-tank 6 ´ 7 (ADR 6)
                                                                         □              □ vjolazzjoni stabbilita    □             mhux
                                                                         ispezzjonat                                applikabbli
25. Marka tal-pakket (pereżempju nru NU) u tikkettar 6 (ADR              □              □ vjolazzjoni stabbilita    □             mhux
5.2)                                                                     ispezzjonat                                applikabbli

26. Plakard tat-tank/tal-vettura (ADR 5.3.1)
                                                                         □              □ vjolazzjoni stabbilita    □             mhux
                                                                         ispezzjonat                                applikabbli

5
               Trid tintela biss jekk rilevanti għall-vjolazzjoni
6
               Irid jiġi dikjarat taħt “rimarki” għall-operazzjonijiet tat-trasport konsolidati
7
               Verifika ta’ vjolazzjonijiet viżibbli
 ---pagebreak--- 17.12.2008              MT                     Il-Ġurnal Uffiċjali ta’ l-Unjoni Ewropea                                       71

27. Marka tal-vettur/ tal-unità tat-trasport (pjanċa oranġjo,       □             □ vjolazzjoni stabbilita     □             mhux
temperatura elevata.) (ADR 5.3.2-3)                                 ispezzjonat                                applikabbli

Tagħmir abbord

28. Tagħmir tas-sigurtà tal-użu ġenerali speċifikat fl- ADR
                                                                    □             □ vjolazzjoni stabbilita     □             mhux
                                                                    ispezzjonat                                applikabbli

29. Tagħmir skont il-merkanzija qed tinġarr
                                                                    □             □ vjolazzjoni stabbilita     □             mhux
                                                                    ispezzjonat                                applikabbli

30. Tagħmir ieħor speċifikat fl-istruzzjonijiet bil-miktub
                                                                    □             □ vjolazzjoni stabbilita     □             mhux
                                                                    ispezzjonat                                applikabbli
31. Tagħmir għat-tifi tan-nar                                       □             □ vjolazzjoni stabbilita     □             mhux
                                                                    ispezzjonat                                applikabbli

39. Il-kategorija tar-riskju l-aktar serju tal-vjolazzjonijiet stabbiliti, jekk □ Kategorija I □ Kategorija II □ Kategorija III
applikabbli
40. Rimarki ………………………………………………………………………………………………………………………………………

41. Awtorità/uffiċjal li għamel l-ispezzjoni                       ………………………………………………………………………
 ---pagebreak--- 72               MT              Il-Ġurnal Uffiċjali ta’ l-Unjoni Ewropea                   17.12.2008

                                             ANNESS II

                                    VJOLAZZJONIJIET

Għall-finijiet ta’ din id-Direttiva, il-lista mhux eżawrjenti li ġejja, klassifikata f’tlett kategoriji
ta' riskju (il-Kategorija I hija l-aktar serja) tagħti linja gwida dwar dak li għandu jitqies bħala
vjolazzjoni.

Għad-determinazzjoni tal-kategorija tar-riskju xierqa għandha tingħata kunsiderazzjoni liċ-
ċirkustanzi partkolari u titħalla għad-diskrezzjoni tal-korp/uffiċjal tal-infurzar fit-triq.

Nuqqasijiet li mhumiex elenkati taħt il-kategoriji tar-riskju għandhom jiġu klassifikati skont
id-deskrizzjoni tal-kategoriji.

Fil-każ li jkun hemm diversi vjolazzjonijiet għal kull unità tat-trasport, il-kategorija tar-riskju
l-aktar serja biss (kif indikat taħt entrata 39 fl-Anness I għal din id-Direttiva) għandha tiġi
applikata għall-finijiet tar-rappurtaġġ (Anness III għal din id-Direttiva).

1.       KATEGORIJA TAR-RISKJU I

Fejn in-nuqqas ta’ konformità mad-dispożizzjonijiet ADR rilevanti joħloq riskju ta’ livell
għoli ta’ mewt, korriment personali serju jew danni sinifikanti lill-ambjent it-tali nuqqasijiet
normalment iwasslu għat-teħid ta’ miżuri korrettivi immedjati u xierqa bħall-
immobilizzazzjoni tal-vettura.

Il-nuqqasijiet huma:

(1)     Hemm projbizzjoni fuq it-trasport tal-merkanzija perikoluża li qed tinġarr;

(2)     Likiġ ta’ sustanzi perikolużi;

(3)     Ġarr permezz ta’ mod jew mezz projbit ta’ trasport;

(4)     Ġarr ta’ volumi f’kontejner li mhuwiex strutturalment tajjeb għas-servizz;

(5)     Ġarr f’vettura mingħajr ċertifikat xieraq ta’ approvazzjoni;

(6)     Il-vettura ma għadhiex tikkonforma mal-istandards ta’ approvazzjoni u tippreżenta
        perikolu immedjat (inkella taqa’ taħt il-kategorija tar-riskju II);

(7)     Qed jintuża ppakkjar mhux approvat;

(8)     L-ippakkjar ma jikkonformax mal-istruzzjoni applikabbli tal-ippakkjar;

(9)     Nuqqas ta’ konformità mad-dispożizzjonijiet speċjali dwar l-ippakkjar imħallat;

(10)    Nuqqas ta’ konformità mar-regoli li jirregolaw l-irbit u l-istivar tat-tagħbija;

(11)    Nuqqas ta’ konformità mar-regoli li jirregolaw it-tagħbija mħallta ta’ pakketti;
 ---pagebreak--- 17.12.2008      MT             Il-Ġurnal Uffiċjali ta’ l-Unjoni Ewropea                           73

(12)   Nuqqas ta’ konformità mal-livelli permissibbli tal-mili tat-tankijiet jew tal-pakketti;

(13)   Nuqqas ta’ konformità mad-dispożizzjonijiet li jillimitaw il-kwantitajiet li jinġarru
       f’unità waħda tat-trasport;

(14)   Il-ġarr ta’ merkanzija perikoluża mingħajr indikazzjoni tal-preżenza tagħhom
       (pereżempju dokumenti, immarkar u ttikkettar tal-pakketti, plakards u marki fuq il-
       vettura ...);

(15)   Ġarr mingħajr plakards u marki fuq il-vettura;

(16)   Nuqqas tal-informazzjoni rilevanti dwar is-sustanza li qed tinġarr li tippermetti d-
       determinazzjoni tar-riskju (pereżempju n-numru NU, id-denominazzjoni, il-grupp tal-
       ippakkjar...);

(17)   Is-sewwieq ma għandux ċertifikat ta’ taħriġ vokazzjonali validu;

(18)   Qed jintuża nar jew dawl mhux protett;

(19)   Il-projbizzjoni fuq it-tipjip mhix qed tiġi osservata.

2.       KATEGORIJA TAR-RISKJU II

Meta n-nuqqas ta’ konformità mad-dispożizzjonijiet ADR rilevanti joħloq riskju ta’ korriment
personali jew dannu lill-ambjent it-tali nuqqasjiet normalment iwasslu għat-teħid ta’ miżuri
korrettivi xierqa bħal talba ta’ retifikazzjoni fuq il-post tal-kontroll jekk possibbli u xieraq,
iżda mhux aktar tard minn x'ħin jitlesta l-moviment tat-trasport kurrenti.

In-nuqqasijiet huma:

(1)    L-unità tat-trasport fiha aktar minn trejler/semi-trejler wieħed;

(2)    Il-vettura ma għadhiex tikkonforma mal-istandards ta’ approvazzjoni iżda ma
       tippreżentax periklu immedjat;

(3)    Il-vettura mhux qed iġġor tagħmir għat-tifi tan-nar operattiv kif meħtieġ; it-tagħmir
       għat-tifi tan-nar jista’ jibqa jitqies bħala operattiv jekk is-siġill preskritt biss u/jew id-
       data tal-għeluq huma nieqsa; madankollu, dan ma japplikax jekk jidher biċ-ċar li t-
       tagħmir għat-tifi tan-nar ma għadux operattiv, pereżempju il-kejl tal-pressjoni jindika
       żero;

(4)    Il-vettura ma fihiex it-tagħmir meħtieġ mill-ADR jew mill-istruzzjonjiet bil-miktub;

(5)    Hemm nuqqas ta’ konformità mad-dati tat-testijiet u tal-ispezzjoni u l-perjodi ta’ użu
       tal-ippakkjar, l-IBCs jew ippakkjar kbir;

(6)    Qed jinġarru pakketti b'ippakkjar bil-ħsara, IBCs jew ippakkjar kbir jew vojt, bil-
       ħsara, u mhux imnaddaf, bil-ħsara;
 ---pagebreak--- 74              MT             Il-Ġurnal Uffiċjali ta’ l-Unjoni Ewropea                  17.12.2008

(7)    Merkanzija ppakkjata qed tinġarr f’kontejner li mhuwiex strutturalment tajjeb għas-
       servizz;

(8)    It-tankijiet/kontejners tank (inklużi dawk li huma vojta u mhux imnaddfa) ma
       jingħalqux sew;

(9)    Ġarr ta’ ippakkjar kombinat li għandu ippakkjar ta' barra li mhuwiex magħluq sew;

(10)   It-tikkettar, l-immarkar jew il-plakards mhumiex korretti;

(11)   M’hemmx istruzzjonijiet bil-miktub li jikkonformaw mal-ADR, jew l-istruzzjonijiet
       bil-miktub mhumiex rilevanti għall-merkanzija li qed tinġarr;

(12)   Il-vettura mhijiex superviżjonata jew ipparkjata sew.

3.       KATEGORIJA TAR-RISKJU III

Fejn in-nuqqas ta’ konformità mad-dispożizzjonijiet rilevanti jirriżulta f’riskju ta’ livell baxx
ta’ korriment personali jew ta’ dannu lill-ambjent u fejn il-miżuri korrettivi xierqa
m’għandhomx bżonn jittieħdu fit-triq iżda jistgħu jiġu indirizzati aktar tard fil-post tal-
intrapriża.

In-nuqqasijiet huma:

(1)    Id-daqs tal-plakards jew tat-tikketti jew id-daqs tal-ittri, il-figuri jew is-simboli fuq il-
       plakards jew it-tikketti ma jikkonformawx mar-regolamenti;

(2)    L-informazzjoni fid-dokumentazzjoni tat-trasport minbarra dik fil-kategorija tar-riskju
       I/(16) mhijiex disponibbli;

(3)    Iċ-ċertifikat tat-taħriġ mhuwiex abbord il-vettura iżda hemm evidenza li s-sewwieq
       għandu wieħed.
 ---pagebreak---  17.12.2008             MT                    Il-Ġurnal Uffiċjali ta’ l-Unjoni Ewropea                                                            75

                                                             ANNESS III

  MUDELL TAL-FORMOLA STANDARD GĦAR-RAPPORT LI GĦANDU JINTBAGĦAT LILL-KUMMISSJONI DWAR
                           IL-VJOLAZZJONIJIET U L-PENALITAJIET

 Pajjiż:……………………………………………………………………………………                                                            Sena:………………………………

                               VERIFIKI TAT-TRASPORT TAL-MERKANZIJA PERIKOLUŻA BIT-TRIQ

                                                                                Post tar-reġistrazzjoni tal-vetturi (1)
                                                                                Pajjiż tal-    Stati Membri                         Għadd totali
                                                                                Pajjiżi terzi
                                                                                verifika       oħra tal-UE

 Għadd ta’ unitajiet tat-trasport verifikati fuq il-bażi tal-kontenut tat-tagħbija (u l-
 ADR)

 Għadd ta’ unitajiet tat-trasport li ma jikkonformawx mal-ADR

Għadd ta’ unitajiet tat-trasport immobilizzati

                                                                           Kategorija        tar-
                                                                           riskju I

 Għadd ta’vjolazzjonijiet innotati, skont il-kategorija tar-riskju Kategorija                tar-
 (2)                                                               riskju II

                                                                           Kategorija        tar-
                                                                           riskju III

                                                                           Kawzjoni

 Għadd ta’ penalitajiet imposti, skont it-tip ta’ penalità                 Multa

                                                                           Oħrajn

 STIMA TAL-KWANTITÀ TOTALI TAL-MERKANZIJA TRASPORTATA BIT-TRIQ:                                            ………………………t                      jew ....................t.km

             (1)      Għall-finijiet ta’ dan l-Anness il-pajjiż tar-reġistrazzjoni huwa dak tal-vettura motorizzata.

             (2)      Fil-każ ta’ diversi vjolazzjonijiet għal kull unità tat-trasport, għandha tiġi applikata biss il-kategorija tar-riskju l-aktar
                      serja (kif indikat taħt l-entratura 39 fl-Anness I).